Forskjellige typer gallaantrekk ved et studentball arrangert av Realistforeningen. Kvinnene bærer henholdsvis ballkjole, selskapskjole og bunad, mens herrene har kjole og hvitt og gallauniform.
**Galla** er en høytidelig fest og ordet henviser både til festen og til klær som kan benyttes i slike formelle anledninger. Eksempler på fester som kan arrangeres som galla er bryllup, ball, statsbesøk og liknende. Antrekket til galla er formelt det mest høytidelige antrekket man kan bruke.

Anledninger
-----------

President Gerald Ford med kone og den japanske keiserenHirohito med keiserinnen ved en statsmiddag, 1975
Ball, maleri av Julius LeBlanc Stewart, scene fra sent 1800-tall
Full galla vil normalt alltid være spesifisert ved de anledningene der det skal bæres. Invitasjonen vil da spesifisere galla, kjole og hvitt eller det engelske *white tie*, og spesifisere om galla skal bæres med eller uten dekorasjoner (medaljer) og/eller akademiske distinksjoner. Gallaanledninger holdes alltid om aftenen, og gallantrekk benyttes ikke før klokken 18:00.

Typiske anledninger der det bæres galla er:

* Middager under offisielle kongelig besøk eller statsbesøk
* Militære festmiddager og ball (herrer vil har normalt bære messeuniform, mens gallauniform brukes ved sivile ball)
* Festmiddager i diplomatiet
* Akademiske festmiddager
* Ball

Enkelte tradisjonelle akademiske og politiske tilstelninger, særlig i Storbritannia vil også avholdes i gallaantrekk. Galla blir også noen ganger brukt av orkestere eller kor på konserter. Mange losjer avholder også sine medlemsmøter i galla.

Galla for herrer
----------------

### Kjole og hvitt

Kjole og hvitt er det internasjonalt førstevalget ved galla. Dette er så vanlig at begrepet kjole og hvitt gjerne brukes som et synonym for galla. Antrekket består av en svart livkjole (også kalt snippkjole) med svarte bukser med renner og stivet skjorte og pikévest. Både vest og sløyfe skal være hvite. På engelsk brukes begrepene «white tie» om galla. Det engelske uttrykket «black tie», brukes om smoking, som er et mindre formelt antrekk og ikke er regnet som galla.

Uttrykket «kjole og hvitt» benyttes gjerne når det skal være kvinner til stede. Motsatsen er «kjole og sort», altså livkjole med svart vest og sløyfe som kun benyttes når herrer samles uten damer. Fargen henspiller på vesten som bæres over skjorten,men under jakken. Det er kun i herreklubber som Odd Fellow, Frimurerlogen, osv. at det i Norge i dag bæres kjole og sort ved spesielle anledninger. Livkjole med svart vest og sløyfe har tradisjonelt også vært antrekket til mannlige medlemmer av tjenerstaben, når tjenerne skulle være veklkedde, men likevel skille seg fra festdeltagerene ved galla.

### Bunad

I Norge er bunad som gallaantrekk for menn sidestilt med livkjole. Internasjonalt er det vanlig at nasjonaldrakter som kilt regnes som gallaantrekk, men dette kan variere, og er vanligvis spesifisert i en invitasjon. I Norge er bunad for menn kutyme under forutsetning av at kvinnen mannen kommer sammen med også bærer bunad. Dersom kvinnen går i vanlig kjole, eller han kommer alene, bør man ikke benytte bunad. Ordener og utmerkelser bæres ikke til bunad.

### Uniform

For menn godtas også mørk uniform (galla 1 og 2). Soldater i marinen og flyvåpenet kan benytte messeuniform med hvit vest og sløyfe, og marineoffiserer kan bære uniform med livkjole. Til uniform kan det bæres sabel.

Galla for kvinner
-----------------

### Lang kjole

Kvinnen kan gå i lang kjole, for eksempel ballkjole eller lang selskapskjole. Til ballkjole bæres gjerne lange hansker i sateng, knipling- eller blonder. Gifte kvinner kan bære tiara. Variasjonen i kjoler er stor og ikke så formell som for herreantrekk, men korte kjoler er ikke godtatt.

### Bunad

I Norge er bunad sidestilt med ballkjole for kvinner. Det er for eksempel ikke uvanlig å se kvinnelig statsråder eller stortingsrepresentanter iført bunad ved statsmottagelser. Ved bruk av bunad gjelder de regler som normalt gjelder bunadbruk.

### Uniform

Mørk tjenesteuniform finnes også for kvinner, med langt skjørt i stedet for bukser. Sabel bæres vanligvis ikke av kvinner i uniform.

Tilbehør
--------

Eventuelle hansker for herrer skal alltid være hvite.

Ytterantrekk for galla varierer. Stort sett vil galla avholdes innendørs, men til utendørs bruk regnes kappe som korrekt til livkjole/ballkjole. Ved utendørsanledninger skal herrer bære hatt.

Se også
-------

* Kleskode
* Gallauniform

Referanser
----------

1. ↑  «Antrekkskodeks» **(norsk)**. skikkogbruk.no. Arkivert fra originalen 19. mai 2014. Besøkt 19. mai 2014.
2. 1 2 3  Waldemar Brøgger (1960). *Skikk og bruk*. Oslo: Cappelen.
3. ↑  Roetzel, B. (2009). *En gentleman : håndbok i klassisk herremote* ((Revidert utg.) utg.). [Oslo]: Spektrum. ISBN 8278229791.
4. ↑  Canadian Heritage (1985). «Dress». *"Diplomatic and Consular Relations and Protocol" External Affairs*. Besøkt 9. november 2008.
5. 1 2  «Uniformsreglement for Hæren 2010» (PDF). Arkivert fra originalen (PDF) 4. juli 2012. Besøkt 9. februar 2013.
6. ↑  Messeantrekk 1, Uniformsreglement for Marinen
7. ↑  Messeantrekk 3[*død lenke*], Uniformsreglement for Luftforsvaret
8. ↑  Caroline Davies (17. mars 2002). «Single girls shouldn't let diamonds go to their head». *The Daily Telegraph*. London. Besøkt 13. april 2009.

|  |  |
| --- | --- |
| Oppslagsverk/autoritetsdata | Store norske leksikon
 |